
1. שינויים בתקציב לשנת 2004


פנייה מספר 635:

מ"מ היו"ר דניאל בנלולו:

	אני פותח את הישיבה. שינויים בתקציב, פנייה מספר 635.

בתיה פודרביטל:

	מדובר בפנייה שעלתה בפעם שעברה. דברי ההסבר אינם מדויקים, ולכן אני מבקשת מחברי הוועדה להתעלם מדברי ההסבר. מדובר בהעברה של 200,000 שקל של משרד התעשייה והמסחר לצורך תשלום משכורות לעובדי המעבדה לפיסיקה. 

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 635 עברה. 

מ"מ היו"ר דניאל בנלולו:

	פנייה 635 עברה. 

חיים אורון:

	למה דברי ההסבר לא נכונים ולמה לא תיקנתם אותם?

בתיה פודרביטל:

	ניסינו לתקן אותם, וזה לא עבר. 

חיים אורון:

	 כי אתם מגישים לפעמים דברי הסברה לא נכונים לא על 650,000 שקל, אלא על 650,000,000 שקל. אדוני היושב ראש, תעיר להם הערה. 

יפתח ברמן:

	זאת שגגה. 

פנייה מספר 698 699:

מ"מ היו"ר דניאל בנלולו:

	אנחנו עוברים לפנייה מספר 698 699. 


קונסטנטין בלוז:

	מדובר בהעברה של שבעה מיליון שקלים בהרשאה בתקציב נציבות המים למכשור המעבדה בבית דגן, ניטור הכינרת וטיפול בזיהום בכינרת, לתכנון של מספר פרויקטים, להעסקת יועצים לניהול פרויקטים. אלה כל הפרויקטים שלא היה להם תקציב במהלך השנה, ולקראת סוף השנה עושים העברות לטובת התקצוב שלהם. 

חיים אורון:

	אתם מורידים את זה ממענקים לתאגידי מים. האם אין מימוש?

קונסטנטין בלוז:

	 אין מימוש הרשאה בשנה הזאת, אז אין טעם להגיש. 

יעקב ליצמן:

	אני מבין שנשאר עוד כסף בסעיף הזה. 

קונסטנטין בלוז:

	נכון. 

חיים אורון:

	מה קורה בכלל עם המאגרים? האם זה מתקדם או שזה תקוע?

קונסטנטין בלוז:

	עם התאגידים – כן. 

חיים אורון:

	 אבל האם צורכים את המים או שהמים נשארים במאגרים ונשפכים לים?

מ"מ היו"ר דניאל בנלולו:

	חבר הכנסת אורון, אפשר לגשת להצבעה?

חיים אורון:

	 יהיה פה עוד מעט דיון עם משרד התשתיות. 

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 698 699 עברה. 


מ"מ היו"ר דניאל בנלולו:

	פנייה מספר 698 699 עברה. 

פנייה מספר 705:
	
מ"מ היו"ר דניאל בנלולו:

	אנחנו עוברים לפנייה מספר 705. האם יש פה נציג של משרד החינוך? אין רפרנט.

פנייה מספר 719, 720:

מ"מ היו"ר דניאל בנלולו:

	אנחנו עוברים לפנייה 719, 720. חבר הכנסת ליצמן, תעזור לי היום. 

יעקב ליצמן:

	אני אעזור לך. 

חיים אורון:

	 רק אחרי הלילה, אל תקדים. 

יעקב ליצמן:

	אני אצביע נגד הכול, מלבד התקציב. 

ערן פולק:

	זה עלה כבר בשבוע שעבר, וזה לא עבר. זאת העברה של 2.5 מיליון שקל. 

חיים אורון:

	אמרו לי שהוגשה בקשה אחרת. הרי ה"עסק" הזה הולך לכל מיני מו"פים באזורים הכי דפוקים בארץ. אמרו לי שהוגשה בקשה אחרת. 

טמיר כהן:

	לא ידוע לי.  

חיים אורון:

	של שינויים בתוך משרד המדע לצורך שינויים פנימיים, מתוך התקציב של משרד המדע ולא מבחוץ. האם זה לא הגיע לכאן?

מ"מ היו"ר דניאל בנלולו:

	קודם כל זה לא הגיע. שנית, מאיפה מוציאים את ה-2.5 מיליון שקל האלה?

ערן פולק:

	מסעיף מענקי איזון. זאת כנראה פנייה אחרת ולא הפנייה הזאת. 

חיים אורון:

	 האם אתה אחראי על המדע?

ערן פולק:

	 לא. 

חיים אורון:

	 מי אחראי על המדע פה?

טמיר כהן:

	הוא איננו, ואם הוא איננו, חזקה שזה לא הגיע לכאן. 

יעקב ליצמן:

	 הצבעת על זה?

מ"מ היו"ר דניאל בנלולו:

	לא. 

פנייה מספר 729, 730:

מ"מ היו"ר דניאל בנלולו:

	אנחנו עוברים לעמוד 12, פנייה מספר 729, 730. 

אמירה חכמון:

	יש פה העברה להתאמה בתקציב הביצוע בסעיף הגמלאות של מערכת הביטחון בסך 60 מיליון שקל. 

יצחק הרצוג:

	 האם זה כולל גם גמלאי אזרחים עובדי צה"ל? יש מאבק קשה עם כ-230 גמלאים שלא מקבלים את זה. 

אמירה חכמון:

	זה לא זה. 

יצחק הרצוג:

	את מודעת לנושא הזה?

אמירה חכמון:

	 כן, זה לא קשור לפנייה הזאת בכלל. 


יצחק הרצוג:

	אבל מה קורה עם זה? זאת בעיה מאוד קשה. מדובר ב-230 איש, רובם נכים וחולים. 

אמירה חכמון:

	אני יודעת שזה בדיונים. אני לא יודעת כרגע איפה זה עומד בדיוק, אבל זה לא קשור לפנייה הזאת. אני יודעת שיש איזשהו הסכם. 

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 729, 730 עברה. 

מ"מ היו"ר דניאל בנלולו:

	פנייה מספר 729, 730 עברה. 

פנייה מספר 751, 756, 757:
 
מ"מ היו"ר דניאל בנלולו:

	אנחנו עוברים לעמוד 15, פנייה מספר 751, 756, 757. 

אריאל לוין:

	תגבור תקציב משרד החוץ ב-14.5 מיליון שקל, כשארבעה מיליון וחצי שקל הם להשתתפות באחזקת כוח החירום של האו"ם. 

יעקב ליצמן:

	 מי צריך את האו"ם כאן?

אריאל לוין:

	 ברגע שאנחנו חברים באו"ם, יש תשלומים קבועים שאנחנו צריכים לשלם אותם, ואחד מהם זה כוח החירום של האו"ם. 

יעקב ליצמן:

	 ואם לא נשלם?

אריאל לוין:

	 לא נוכל להיות חברים. 

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 751, 756, 757 עברה. 

מ"מ היו"ר דניאל בנלולו:

	פנייה מספר 751, 756, 757 עברה. 

פנייה מספר 754 755:

מ"מ היו"ר דניאל בנלולו:

	אנחנו עוברים לפנייה מספר 754 755. 

ערן ניצן:		

	ההעברה נועדה לסיים את תוכנית השיפוץ של לשכות משרד התיירות. 

איוב קרא:

	איפה?

ערן ניצן:

	למשרד התיירות יש כמה לשכות, לדוגמה ביפו. 

בנימין אלון:

	 אין ביפו. 

ערן ניצן:

	העברה להשתתפות בפעולות השיווק בים המלח. 

בנימין אלון:

	 לא ענית לי לגבי הלשכות. 

ערן ניצן:

	יש תוכנית שיפוץ לשכות, שלמעשה מסתיימות. הלשכות קיימות בירושלים, בתל אביב ובאילת. 

בנימין אלון:

	 זה משהו שכבר קיים?

ערן ניצן:

	זה סיום תוכנית השיפוצים שנערכה בשלוש, ארבע השנים האחרונות. מדובר גם בפיתוח תשתיות ברמת הגולן. 
מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 754 755 עברה. 

מ"מ היו"ר דניאל בנלולו:

	פנייה מספר 754 755 עברה. 	

פנייה מספר 758, 759:

טמיר כהן:

	אנחנו עוברים לפנייה מספר 758, 759 – משרד החקלאות. אין רפרנט. 

חיים אורון:

	 אני יכול להסביר את זה?

מ"מ היו"ר דניאל בנלולו:

	לא. 

פנייה מספר 760, 761:

מ"מ היו"ר דניאל בנלולו:

	אנחנו עוברים לפנייה מספר 760, 761. נציג משרד החקלאות לא נמצא. 

פנייה מספר 763:

טמיר כהן:

	 אנחנו עוברים לפנייה מספר 763, משרד התחבורה. 

הרצל בן-יהושע:

	מדובר פה בהעברות פנימיות בתקציב התפעולי של משרד התחבורה. בעיקרון, זאת העברה של שני מיליון שקל לערך לסעיפי תפעול אחרים - - -

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 763 עברה. 
מ"מ היו"ר דניאל בנלולו:

	פנייה מספר 763 עברה. 

פנייה מספר 764:

הרצל בן-יהושע:

	מדובר על סעיף תמיכות בתחבורה. אנחנו מבקשים פה להעביר 19 מיליון שקל, מתוך זה 17 לסובסידיה לרכבת ושני מיליון שקל לתמיכה ישירה בתעריפים לאוכלוסיות שהן אוכלוסיות חלשות.  

בנימין אלון:

	 למה סובסידיה ישירה לרכבת?

הרצל בן-יהושע:

	מכיוון שבהסכם של הרכבת, כמו בתחבורה הציבורית, יש הפרש בין העלויות לבין מחירי הכרטיסים. את ההפרש הזה משלמים על ידי סובסידיה ישירה. 

יעקב ליצמן:

	 כמה ההפרש באחוזים לכרטיס?

הרצל בן-יהושע:

	אני לא זוכר כמה ההפרש באחוזים. נדמה לי שמדובר בסדר גודל של כ-20%-25%, אבל אני לא בטוח. 

בנימין אלון:

	 זה היה ההסכם? 

הרצל בן-יהושע:

	והוא היה מיועד לתקציב?

בנימין אלון:

	הוא היה מיועד. 

בנימין אלון:

	אז איך יש לו חסר?

הרצל בן-יהושע:

	 ההסכם הוא פר נוסע, פר כרטיס. כאשר יש יותר נוסעים, ההפרש הולך וגדל. 

בנימין אלון:

	אבל אז יש יותר הכנסה. 

הרצל בן-יהושע:

	 יש יותר הכנסה, אבל יש עדיין הפרש בין עלות הנוסע לבין מחיר הכרטיס, בדיוק כמו בתחבורה הציבורית. 	

בנימין אלון:

	 זה לא אמור להיות רווחי?

הרצל בן-יהושע:

	אין שום מקום בעולם שתחבורה ציבורית היא רווחית. 

חיים אורון:

	יש פה הפחתה של כמעט 20 מיליון שקל מתקציב של 80 מיליון שקל העברות לרשויות תחבורתיות. 

הרצל בן-יהושע:

	 מדובר פה על מסופי הגבול, ובמסופי הגבול יש עודף. הרי יש רשת ביטחון. בחוזה שחתמה המדינה עם רשות שדות התעופה לגבי הפעלת מסופי הגבול יש איזושהי רשת ביטחון. בתקציב הזה יש עודף של 19 מיליון שקל, שאותו אנחנו רוצים להעביר. 

מ"מ היו"ר דניאל בנלולו:

	מי בעד פנייה 764? מי נגד? מי נמנע?

הצבעה

בעד – רוב
נגד – מיעוט
פנייה מספר 764 עברה. 

מ"מ היו"ר דניאל בנלולו:

	פנייה מספר 764 אושרה. 

פנייה מספר 765:

מ"מ היו"ר דניאל בנלולו:

	אנחנו עוברים לפנייה מספר 765. 

הרצל בן-יהושע:

	מדובר פה בהעברות פנימיות בתקציב הפיתוח של משרד התחבורה. אנחנו מעבירים מסעיפים שבהם הביצוע קצת נמוך לסעיפים שאנחנו צופים בהם ביצוע גבוה. אנחנו מעבירים 34 מיליון שקל מנושא של תחבורה ציבורית לכבישים עירוניים, וגם מפיתוח אחר אנחנו מעבירים עוד שלושה מיליון שקל. בכבישים העירוניים 14.5 מיליון שקל הם נושאים בטיחותיים, ועוד תשעה מיליון שקל זה לכביש 9 בירושלים שמהווה כניסה נוספת לכניסה הקיימת. 


יעקב ליצמן:

	 מתי זה מסתיים?

הרצל בן-יהושע:

	אנחנו מקווים לסגור אותו בשנת 2006. 

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 765 עברה. 

מ"מ היו"ר דניאל בנלולו:

	פנייה מספר 765 אושרה. 

פנייה מספר 766:

מ"מ היו"ר דניאל בנלולו:

	אנחנו עוברים לפנייה מספר 766, גם של משרד התחבורה. 

הרצל בן-יהושע:

	העברות פנימיות בתוך סעיפי הבטיחות. אנחנו מעבירים ממגרשי הדרכה 330,000 שקל לנושאים של נקודות תורפה בטיחותיות. 

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 766 עברה. 

מ"מ היו"ר דניאל בנלולו:

	פנייה מספר 766 אושרה. 

פנייה מספר 767:

מ"מ היו"ר דניאל בנלולו:

	אנחנו עוברים לפנייה מספר 767. 


הרצל בן-יהושע:

	מדובר פה בנמל חדרה. נמל חדרה מתופעל כמפעל עסקי סגור בתקציב משרד התחבורה. אנחנו רוצים להעביר כ-780,000 לנושא של ביטוחי נמל, על פי הדרישות של חברות בינלאומיות שמבטחות את נמל חדרה. 

בנימין אלון:

	הרי מדובר בפרוייקטים שאמורים להפסיק להיות תחבורתיים. 

הרצל בן-יהושע:

	כרגע נמל חדרה הוא מפעל עסקי, שמתוקצב בתקציב משרד התחבורה. אנחנו באמת רוצים להעביר את נמל חדרה – וצריך להתקיים על זה דיון בתחילת שבוע הבאה – לתפעול של חברת החשמל, משום שחברת החשמל פורקת שם את הפחם. 

בנימין אלון:

	אז למה אתם צריכים לספוג את הביטוח?

הרצל בן-יהושע:

	 אנחנו לא סופגים את הביטוח, זה שינוי פנימי בתוך התקציב של נמל חדרה. אנחנו מעבירים את זה לנושאים אחרים בנמל חדרה. כל נמל חדרה לא מתוקצב מתקציב נטו, אלא הוא מתוקצב מאגרות שחברת החשמל גובה על פריקת פחם. 

בנימין אלון:

	האם נמל יפו זה לא פרויקט שלם של העירייה - - -

הרצל בן-יהושע:

	נמל יפו כבר לא שייך בכלל למשרד התחבורה. 

בנימין אלון:

	 אז איך יש לכם עדיין עלות כספית או שזה רק שם לסעיף?

הרצל בן-יהושע:

	זה מופיע בתקציב משרד התחבורה, אבל זה מופיע היסטורית. 

מ"מ היו"ר דניאל בנלולו:

	תודה. מי בעד? מי נגד? מי נמנע?

	הצבעה

בעד – רוב
נגד – מיעוט
פנייה מספר 767 עברה. 


מ"מ היו"ר דניאל בנלולו:

	תודה, פניי המספר 767 אושרה. 

פנייה מספר 768, 769:

מ"מ היו"ר דניאל בנלולו:

	אנחנו עוברים לפנייה מספר 768, 769. 

ערן ניצן:		

	מדובר בהעברה של 12.5 מיליון שקלים לפיתוח מיזמים כלכליים ברשות הטבע והגנים, בהתאם לתוכנית להגברת הכנסותיה. 

יעקב ליצמן:

	 בשביל מה צריך את זה?

ערן ניצן:

	יחד עם הרשות, אנחנו  מפתחים במקביל לאיזון הגירעון תוכנית קיצוצים. לפני שנתיים, שלוש שנים, הגענו למצב שבגלל הירידה בכמות התיירות הנכנסת או שהרשות נסגרה או שהממשלה סייעה לה לעבור את תקופת המשבר. הוחלט לעזור לרשות בשתי דרכים: גם לסייע לה באיזון התקציב וגם לפעול יחד איתה להגביר את הכנסותיה. 

יעקב ליצמן:

	 למה בכלל צריך להתערב בזה? היא אגודה. 

ערן ניצן:		

	השאלה היא האם היושב ראש רוצה לפתוח עכשיו דיון, מדוע צריך רשות הטבע והגנים. אני אשמח לפתוח את הדיון. 

יעקב ליצמן:

	 אם תשמח, למה שאני לא אשמח. 

מ"מ היו"ר דניאל בנלולו:

	חבר הכנסת ליצמן, הוא הגיע לכאן כדי לומר שצריך להעביר מכאן לכאן. 

בנימין אלון:

	 מאיפה לאיפה?

מ"מ היו"ר דניאל בנלולו:

	אתה שואל אותו שאלות ספציפית על הרשות. 


יעקב ליצמן:

	אני יודע שאחד החוקים החשובים בתקציב 2003 היה לקיים ועדה לתשתיות לאומיות מיוחדת לתוכניות מחוזיות. שאלתי בוועדה מי הפריע להם, שהם צריכים חוק מיוחד. הם אמרו לי ששמורות הטבע.  

בנימין אלון:

	ממי אמורה לקבל רשות הטבע והגנים 12.5 מיליון שקל? ממשרד האוצר?

ניסן סלומינסקי:

	מסעיף שנקרא תמיכות במוצרים ציבוריים.

בנימין אלון:

	 למה זה לא עובר דרך תיירות או דרך איכות הסביבה, שאלה שני המשרדים שעוסקים ברשות הטבע והגנים?

ערן ניצן:		

	מה שעומד מאחורי הרשות הזאת ומאחורי רשויות נוספות זה סעיף 54, שזה סעיף נפרד תקציבית. הדבר הזה לא נעשה סתם. אני מניח שזה נעשה כחלק מהתפיסה של עצמאות כזאת או אחרת של רשות. העובדה היא שהדרך להעביר כסף לרשות הטבע והגנים היא דרך הסעיף התקציבי המיוחד לה, סעיף 5401.

בנימין אלון:

	 סעיף אוצרי שלכם?

ערן ניצן:

	בספר התקציב. 

בנימין אלון:

	אבל אתם כן מעבירים לרשות דרך איכות הסביבה ותיירות. 

ערן ניצן:

	 ישנם משרדים של איכות הסביבה והתיירות שיכולים להעביר לרשות - יש נוהל של פטור ממכרז כן או לא – שיש להם גם סעיף תקציבי נפרד. כשאנחנו מעבירים את הכספים, זה לא דרך המשרד - - -

ניסן סלומינסקי:

	האם המשמעות של ההכנסות הנוספות היא שאתם סוגרים יותר אזורים, מתחילים לקבל עליהם כסף ומעלים את העלויות של דמי הכניסה?

ערן ניצן:		

	 צעדים מהסוג הזה קודם כל ידרשו את אישור הוועדה הזאת ספציפית פר אתר ופר כניסה. במקרה הזה לא מדובר על זה, אלא על הגדלת הכנסות, למשל בדרך של שיפור מערך המים בשמורת דן בצפון, שם יש מגלשות מים ובריכות. 

מ"מ היו"ר דניאל בנלולו:

	מי בעד? מי נגד? מי נמנע?

יעקב ליצמן:

	 אני נגד. 

הצבעה

בעד – רוב
נגד – מיעוט
פנייה מספר 768 769 עברה. 

מ"מ היו"ר דניאל בנלולו:

	פנייה מספר 768 769 אושרה. 

פנייה מספר 770:

מ"מ היו"ר דניאל בנלולו:

	אנחנו עוברים לפנייה מספר 770.

ארן לבאות:

	שינויים פנימיים בתקציב המוסד לביטוח לאומי. אלה התאמות פנימיות, בעיקר לקצבאות ילדים. 

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 770 עברה. 

מ"מ היו"ר דניאל בנלולו:

	פנייה מספר 770 אושרה. 

פנייה מספר 772:

מ"מ היו"ר דניאל בנלולו:

	פנייה מספר 772 של משרד התחבורה. הנציג יצא. 

יעקב ליצמן:

	אני רוצה לתמוך במה שדוד עמר אמר. מכיוון שמדובר בנזקי שטפונות, תשתית כבישים ובחורף, אני לא חושב שאנחנו צריכים לחכות עם זה. אם לא יגיע הנציג, אני מציע להצביע על הפנייה בסוף הישיבה. 
פנייה מספר 773:

מ"מ היו"ר דניאל בנלולו:

	אנחנו עוברים לפנייה מספר 773. 

אריאל לוין:

	פנייה זו נועדה לשם תגבור תקציב אג"ח ומניות וניהול הלוואות של שישה מיליון שקל לשם רכישת מניות הבנק לפיתוח התעשייה. כשהבנק יצא לבורסה, המדינה התחייבה שאם נפח המסחר יורד מרמה מסוימת, היא קונה את המניות ממי שקנה אותן בסכום מסוים. כמובן שהיום נפח המסחר נמוך יותר. 

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 773 עברה. 

מ"מ היו"ר דניאל בנלולו:

	פנייה מספר 773 אושרה. 

פנייה מספר 758, 759:

טמיר כהן:

	אנחנו חוזרים לעמוד 23 פנייה מספר 758, 759 – משרד החקלאות.  

סיון הכטר:

	הפנייה נועדה להעביר את תקציבי המזומנים לתקציב של הרפורמה ברפת וכל רכיבי הרפורמה, שזה אומר השקעה בבניית רפתות, איכות סביבה, ניוד פרות. ההתחייבויות מתוקצבות בסעיף 33, שזה סעיף הפעולות של משרד החקלאות, והמזומנים נמצאים בסעיף 32, שזה סעיף התמיכות. אנחנו מתקצבים את המזומנים בהתאם להתחייבויות. 

חיים אורון:

	 יש הרבה ביקושים?

סיון הכטר:

	כן, והשנה זה גדל במיוחד, כיוון שזאת השנה האחרונה.

חיים אורון:

	 גם במושבים?


סיון הכטר:

	גם במושבים וגם בקיבוצים. 

ניסן סלומינסקי:

	בשנה שעברה על זה נלחמנו. בדיוק באותה ישיבה אישרו את זה ואישרו עוד משהו שאתה יצאת נגדו. 

מ"מ היו"ר דניאל בנלולו:

	אני עובר להצבעה. מי בעד פנייה מספר 758 759? מי נגד? מי נמנע?

הצבעה

בעד – רוב
נגד – מיעוט
פנייה מספר 758 759 עברה. 

מ"מ היו"ר דניאל בנלולו:

	פנייה מספר 758 759 אושרה. 

פנייה מספר 760 761:

מ"מ היו"ר דניאל בנלולו:

	אנחנו עוברים לפנייה מספר 760 761. 

סיון הכטר:

	זאת פנייה שהיא פנייה טכנית מיסודה. בעבר היה סעיף פיתוח נפרד למשרד החקלאות, מספר 72. הסעיף הזה נסגר. היום תקציבי הפיתוח של המשרד, שזה בעצם בינוי במשרד הראשי ובמינהל המחקר מתוקצב בסעיף 33. אנחנו מעבירים את העודפים המחויבים שהועברו בסעיף 72 לתקציבים של הבינוי ב-33. 

מ"מ היו"ר דניאל בנלולו:

	מי בעד פנייה 760 761? מי נגד? מי נמנע?

הצבעה

בעד – רוב
נגד – מיעוט
פנייה מספר 760, 761 עברה.

מ"מ היו"ר דניאל בנלולו:

	פנייה מספר 760, 761 אושרה. 



פנייה מספר 772:

מ"מ היו"ר דניאל בנלולו:

	אנחנו חוזרים לפנייה מספר 772 בעמוד 45. מי בעד מספר פנייה לוועדה 772? מי נגד? מי נמנע?

הצבעה

בעד – רוב
נגד – מיעוט
פנייה מספר 772 עברה. 

מ"מ היו"ר דניאל בנלולו:

	פנייה מספר 772 עברה. 

פנייה מספר 774:

מ"מ היו"ר דניאל בנלולו:

	אנחנו עוברים לפנייה 774. 

מיה אלון:

	מועצת הכבלים והלוויין שמתוקצבת על-ידי משרד התקשורת החליטה להפסיק את השתתפותה בוועדת המדרוג, שבודקת את שיעורי הרייטינג בערוצים המסחריים ומפנה את הסכומים האלה לשידור באתר האינטרנט של משרד התקשורת ולעבודות ייעוץ. 

חיים אורון:

	אני מבין פעם ראשונה שיש כסף ממשלתי בוועדת המדרוג. אני שומע כל מיני טענות לגבי הנושא הזה מצד כל מיני גורמים. יש טענות כלפי הטיב או ההוגנות של המדרוג הזה. יש טענה שהמדגם הוא לא נכון וכו'. אם הממשלה משקיעה בזה כסף, היא גם אחראית. מה את אומרת להגנתך?

מיה אלון:

	 הממשלה לא משקיעה כסף בוועדת המדרוג. מי שמשקיע כסף זה גופי השידור: ערוץ 2, ערוץ 10, הכבלים והלוויין, רשות השידור. הכסף היחיד שהממשלה השקיעה זה דרך מועצת הכבלים והלוויין, כי כרגע זה הופסק לאור הביקורת. 

חיים אורון:

	מה זה הכסף הזה?

מיה אלון:

	זה הכסף שהושקע כדמי חבר בוועדת המדרוג, ואנחנו מפסיקים את השתתפותנו שם לאור הביקורת. 

מ"מ היו"ר דניאל בנלולו:

	מי בעד פנייה מספר 774? מי נגד? מי נמנע?

הצבעה

בעד – רוב
נגד – מיעוט
פנייה מספר 774 עברה. 

מ"מ היו"ר דניאל בנלולו:

	פנייה מספר 774 אושרה. 

פנייה מספר 775  776:

מ"מ היו"ר דניאל בנלולו:

	אנחנו עוברים לפנייה מספר 775 776. 

אריאל לוין:

	שינוי בתקציב משרד האוצר לשם תגבור ב-584,000 שקלים. בנוסף, שינויים פנימיים, שהם בעיקרם תגבור תקציב האמרכלות של המשרד הראשי ב-3.7 מיליון שקלים, תגבור תקציב האמרכלות של נציבות מס הכנסה ב-1.5 מיליון ובביצוע התאמות שכר ברשות המסים. 

בנימין אלון:

	האוצר שרוצה שכולם יחסכו...איזו מן דוגמה זאת? למה האמרכלות של האוצר ושל נציבות מס הכנסה כל כך יקרים?

אריאל לוין:

	קודם כל, הכל אלה שינויים פנימיים. מעבירים התאמות סוף שנה שנשאר בהן קצת כסף למקומות שבהם לא נשאר כסף. 

בנימין אלון:

	 מה זה אמרכלות?

אריאל לוין:

	 כשאומרים אמרכלות, מתכוונים לדואר, טלפונים, שכר דירה, ארנונה. 

יעקב ליצמן:

	 האם האיחוד במסים חסך כסף?

אריאל לוין:

	האיחוד במסים הוא כרגע רק בתחילתו. 

יעקב ליצמן:

	 ההתחלה היתה באחד בינוי. 


אריאל לוין:

	אבל זה נדחה בתשעה חודשים בגלל ועדי עובדים. אנחנו מקווים שזה יחסוך כספים. 

בנימין אלון:

	משרד האוצר צריך להוות דוגמה עבור כולם. אני רוצה שיסבירו בדיוק. 

אריאל לוין:

	 יש לי הסבר. היתה איזושהי טעות בחשבות. היתה הוראת קבע שהדואר והטלפונים ירדו דרכה, זאת אומרת שהכסף שולם, אבל זה לא נכתב בחשבות. עלו על זה שחסר שם שלושה מיליון שקל. הם גירדו כסף מכל מיני מקומות אחרים כדי להעביר לתקנות האלה, כי הכסף הזה שולם בפועל, רק לא נכתב במחשב. 

מ"מ היו"ר דניאל בנלולו:

	רשום פה שעבור משרד בבריסל מוקצים 35,000 שקל - מה זה?

אריאל לוין:

	 למשרד האוצר יש נציגויות בכמה מקומות, וכנראה חסר שם כסף לתפעול. 

בנימין אלון:

	לעומת ההמלצה הממשלתית לסגור לשכות בארצות הברית ובמקומות אחרים, למה זה לא מתבצע? 

אריאל לוין:

	משרד האוצר גם כן סגר לשכות. 

יעקב ליצמן:

	 אני מציע לסגור כמה לשכות של מס הכנסה בארץ...	

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – 2
נגד - 3
נמנע – 1
פנייה מספר 775 776 נפלה.
 
מ"מ היו"ר דניאל בנלולו:

	רביזיה.  

יצחק הרצוג:

	מגיע למשרד האוצר ולמפלגה שלך שלא נמצאת פה לחטוף זמבורה. 

פנייה מספר 777 עד 779:

טמיר כהן:

	עמוד 56, פנייה מספר 777 עד 779. 

אריאל לוין:

	שינויים בתקציב הפיתוח של משרד המשפטים. 

מ"מ היו"ר דניאל בנלולו:

	מי בעד פנייה מספר 777 עד 779?

יעקב ליצמן:

	ביטלנו היום בבוקר את הדיון על משרד הפנים, כי לא ידענו מי הולך להיות מחר שר הפנים. מכיוון שאנחנו לא יודעים מי יהיה שר המשפטים, אני מציע לדחות את ההצבעה. 

חיים אורון:

	חבר הכנסת ליצמן, בתור חקלאי אני אומר לך שיש גבול כמה אפשר לסחוט גם לימון, אז אל תסחט את זה יותר מדי. 

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 777 עד 779 עברה. 

מ"מ היו"ר דניאל בנלולו:

	פנייה מספר 777 עד 779 אושרה. 

פנייה מספר 780 781:

טמיר כהן:

	 אנחנו עוברים לפנייה מספר 780 781. 

קונסטנטין בלוז:

	מדובר בהעברה של ארבעה מיליון שקל לרשות הגז הטבעי לבדיקת מפרטים הנדסיים, שמגישות חברות הגז שמקימות את צנרת ההולכה בארץ. הסניף הישראלי של החברה האנגלית והחברה ההולנדית שזכו במכרז לבדיקת התוכניות - - - 

בנימין אלון:

	הרי יש חברות שזכו במכרז של הולכת גז טבעי - - -
 
קונסטנטין בלוז:

	לא, יש חברה ממשלתית שהוקמה. 

חיים אורון:

	 זאת חברה ממשלתית. 

קונסטנטין בלוז:

	עדיין לא היו מכרזי חלוקה.

בנימין אלון:

	 אז מה אתה מעביר לחברה הזאת?

קונסטנטין בלוז:

	אני לא מעביר לחברה, אלא לרשות כדי שהיא תבדוק את התוכניות ההנדסיות שמגישה החברה. לפני שמכניסים משהו לאדמה, צריך לבדוק את התכנון ההנדסי, ולשם כך נבחרו שתי חברות מיזם ישראלי-הולנדי שבודקות את המפרטים.  

מ"מ היו"ר דניאל בנלולו:

	מי בעד פנייה 780 781? מי נגד? מי נמנע?

הצבעה

בעד – רוב
נגד – מיעוט
פנייה מספר 780 781 עברה.

מ"מ היו"ר דניאל בנלולו:

	פנייה 780 781 אושרה. 

פנייה מספר 775 776:

מ"מ היו"ר דניאל בנלולו:

	מי בעד הרביזיה על פנייה מספר 775 776?
	
חיים אורון:

	 חבר הכנסת סלומינסקי, תצביע נגד הרביזיה, אתה עכשיו באופוזיציה. 

ניסן סלומינסקי:

	תדחה את ההצבעה. 

מ"מ היו"ר דניאל בנלולו:

	למה? כי חבר הכנסת אורון הצליח להשפיע עליך?

ניסן סלומינסקי:

	 לא, כי אנחנו באופוזיציה בינתיים. 

חיים אורון:

	 אתה הודעת על ההצבעה, אתה לא יכול לסגת ולבטל אותה. מבחינת הנהלים, ברגע שהודעת על הצבעה, אתה לא יכול להגיד שעכשיו לא מצביעים. 

מ"מ היו"ר דניאל בנלולו:

	אז אני אעלה את זה להצבעה. 

יצחק הרצוג:

	עזוב, תתקדם הלאה. 

חיים אורון:

	 אם זה ייפול, יביאו נייר חדש, מה קרה?

פנייה מספר 782 783:

מ"מ היו"ר דניאל בנלולו:

	אנחנו עוברים לעמוד 62, לפנייה 782 783. 

ערן פולק:

	זאת פנייה שיש בה שני  מרכיבים עיקריים: אחד - שינוי פנימי בתקציב התפעול של משרד הפנים, והשני - העברה מרשות לשירותים ציבוריים מים למשרד הפנים. זאת העברה פנימית בתוך אותו משרד של שני סעיפים תקציביים של מיליון ו-900,000 שקל. 

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 782 783 עברה. 

מ"מ היו"ר דניאל בנלולו:

	פנייה מספר 782 783 אושרה. 

פנייה מספר 785:

מ"מ היו"ר דניאל בנלולו:

	אנחנו עוברים לפנייה מספר 785. 


אמירה חכמון:

	יש פה פנייה של תיאום פעולות בשטחים, שינויים פנימיים, בעיקר התאמת תקציב לביצוע בסעיפי שכר. כמו כן יש פה השתתפות בסך שני מיליון ₪ ממשרד הביטחון לתקציב תיאום פעולות בשטחים בגין מערכת בזל, שזה לטובת מרקם החיים. 

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 785 עברה. 

מ"מ היו"ר דניאל בנלולו:

	פנייה מספר 785 אושרה. 

פנייה מספר 786, 787:

מ"מ היו"ר דניאל בנלולו:

	פנייה מספר 786, 787. 

עמית שפייזמן:

	 בשנת 2003 נחתם הסכם סיוע עם תע"ש. במסגרת ההסכם הזה, הוסדרה פרישתם של 600 עובדים. נחתם הסכם לתשלום אותן עלויות פרישה. 

חיים אורון:

	אני מבין שיש הסכם ושזה נועד לתשלומי פרישה של עובדים. האם זה סוף סיפור או שיש עוד סכומים?

עמית שפייזמן:

	זה לגבי ההסכם הזה, אני לא יכול להגיד לגבי הסכמים אחרים. ההסכם הזה כבר נחתם ומבוצע. בגלל הרפורמה בקרנות הפנסיה, היתה דרישה מצד קרן הפנסיה לתשלום מגוון בבת אחת מראש, על מנת שאותם אנשים ייחשבו פנסיונרים, כי אחרת הם ייחשבו פעילים. לכן הכוונה היא לבצע הפקדה בקרן הפנסיה. כאן מבוצעת ההעברה התקציבית. ההפקדה בפועל תתבצע עוד השנה. 

בנימין אלון:

	אפשר לשמוע באותה הזדמנות מה קורה שם? איפה זה עומד?

עמית שפייזמן:

	אני לא יודע לגבי דברים אחרים, לגבי הפנייה הזאת אני יכול לענות. 
מ"מ היו"ר דניאל בנלולו:

	מי בעד פנייה מספר 786 787? מי נגד? מי נמנע?

הצבעה

בעד – רוב
נגד – מיעוט
פנייה מספר 786, 787 עברה. 

חיים אורון:

	נדמה לי שסמדר אלחנני עומדת להעיר את ההערה שאני רוצה להעיר. זה שוב מוכיח שה-32 מיליארד הזה זה סעיף בור. 

יצחק הרצוג:

	 בור ללא תחתית. 

חיים אורון:

	לא, בור עם הרבה תחתיות דווקא. האוצר מנפח אותו, הוא יודע שיש לו שם כספים, והוא רק אומר: מה אתם רוצים? אי אפשר להזיז את זה. אם הייתי אומר שאני מציע בתקציב שנה הבאה בסעיף המלוות והריבית – וסמדר אלחנני דיברה על זה אתמול בישיבה - שלא יהיה רשום 32 מיליארד אלא 31 מיליארד ומיליארד אחד אני מציע להקצות לזה ולזה, היו אומרים לי: אי אפשר, אנחנו בדקנו במחשבים, וזה "על השקל" מה שתהיה הריבית והפרשי ההצמדה והקרן בשנה הבאה. 

בנימין אלון:

	אז למה אתה אומר את זה אחרי שאתה מצביע? 

חיים אורון:

	 כי זאת פנסיה של עובדים. 

בנימין אלון:

	לפי מה הם קבעו את ה-32 מיליארד שקל?

חיים אורון:

	לא נעים להגיד את זה, אבל אתה הצבעת על זה כשהיית שר בשנה שעברה. יש פה סעיף בור שהאוצר תמיד לקראת סוף שנה אומר: לי אין בעיה, יש לי כסף. לכן הוזמן לפה שר האוצר, וכששאלו אותו מה עם הגדר, הוא אומר: אין בעיה, אם תבנו גדר, אני אביא כסף. אבל אם אתה אומר לו שיביא שישה מיליון שקל, לא 600 מיליון שקל לנשים מוכות, הוא יגיד שאין כסף. זה מוכרח להיפסק. 

בנימין אלון:

	 זה סעיף 45?

חיים אורון:

	זה סעיף 45 שהוא סעיף ענק. יש עוד כמה כאלה. אם שמת לב, הוצאנו קודם מתמיכה במוצרי יסוד לרכבת. 


ניסן סלומינסקי:

	יש ריבית ועמלות, ופעם היה ניצולי השואה. 

חיים אורון:

	החבר'ה מחייכים כי הם יודעים שכל מילה שאני אומר מדויקת. הם קצת מבלפים את השר, השר מבלף את הממשלה, הממשלה מבלפת את הכנסת, והם שומרים בורות כדי שאחר כך יעשו מה שרוצים איתם. 

ניסן סלומינסקי:

	 כולם מחייכים. 

סמדר אלחנני:

	חבר הכנסת אורון, לא לזה התכוונתי הפעם, כי סעיף רזרבה הוא 32 מיליארד ש"ח בערך. אבל להבראה של תע"ש היתה הרשאה להתחייב, הכל הובא בפני ועדת הכספים – תוכנית הבראה מסודרת. לא יכול להיות שצריך לקחת את זה מאיזשהו סעיף רזרבה. 

עמית שפייזמן:

	נחתם הסכם על פני שנים, בגלל הרפורמה במס נוצר צורך - - - 

בנימין אלון:

	 סמדר, זה לא סעיף רזרבה. 

סמדר אלחנני:

	אני קוראת לתשלום ריבית והצמדה סעיף רזרבה. אני אומרת שהיתה תוכנית מסודרת שעברה פה. אני אביא את התוכנית ואת ההסכם. 

עמית שפייזמן:

	אבל הרפורמה בפנסיה שינתה את המצב. 

סמדר אלחנני:

	אז אני חושבת שצריך להביא תיקון לתוכנית ההבראה. זה לא יכול לבוא באופן כזה שאם היו קוראים לי לישיבה אחרת, לא הייתי רואה את זה. 

ניסן סלומינסקי:

	 היא צודקת, אבל הצבענו כבר. 

פנייה מספר 788 791:

מ"מ היו"ר דניאל בנלולו:

	פנייה מספר 788 עד 791. 


ערן פולק:

זו פנייה שעיקרה לתגבר את סעיף המענקים של משרד הפנים לרשויות המקומיות בתחום של תוכניות הבראה ב-167 מיליון שקל. מתוך זה, 133 מיליון שקל הולכים ישירות לתוכניות הבראה וכ-33 מיליון הולכים לכל המערכת מסביב של רואי חשבון, ועדות חקירה. זאת רשימת חוזים לשנת 2005. 

ניסן סלומינסקי:

	לאיזה מועצות זה הולך?

ערן פולק:

	הקצאת מזומן בגין תוכניות הבראה הולכת לפי אבני דרך שרשויות מקומיות עומדות בהן בתוכניות ההבראה. עכשיו מתקבלים הדוחות של רבעון שלישי בשנת 2004. נעשה בחינה במשרד הפנים מי עמד ביעדים ומי לא עמד, מי קיבל אשראי ומי לא הצליח לקבל אשראי, ואז נחליף את האשראי שהיה אמור להתקבל במזומן. 

ניסן סלומינסקי:

	 האם יש גם רשויות שעשו הכל ולא מקבלות?

ערן פולק:

	 אין דבר כזה. אם הן אמורות לקבל באותה נקודת זמן מענק, הן מקבלות את המענק. אם הן אמורות לקבל באותה נקודה זמן הלוואה מהבנק ויש בעיות עם ההלוואות, ייתכן שהן לא יקבלו את כל מלוא המענק, אלא איזשהו אחוז לפי עוגת התקציב. 

חיים אורון:

	יש כל כך הרבה כסף לבדואים ולדרוזים שאתם מורידים להם כסף בסוף שנה?

ערן פולק:

	אתה מדבר על פנייה 57 – זו פנייה שמחוברת לאותה פנייה. תקציב הפיתוח של משרד הפנים בוטל בשנה שעברה. אין שם הרשאות חדשות. יש שם מזומנים שמממנים התחייבויות עבר ומניידים את המזומן בהתאם לביצוע בפועל ובהתאם למקום שהרשות ביצעה את הפרויקט או לא. 

חיים אורון:

	 זה כסף כזה שבסוף שנה הלך או איננו. 

ערן פולק:

	לא, הוא מועבר, זה עודף מחויב לשנה הבאה. 

מ"מ היו"ר דניאל בנלולו:

	מי בעד פנייה מספר 788 עד 791? מי נגד? מי נמנע?


הצבעה

בעד – רוב
נגד – מיעוט
פנייה מספר 788 עד 791 עברה. 

מ"מ היו"ר דניאל בנלולו:

	הפנייה אושרה. 

פנייה מספר 793:

מ"מ היו"ר דניאל בנלולו:

	אנחנו עוברים לפנייה מספר 793. 

גיא אבן:

	מדובר בשינויים פנימיים בתקציב הפיתוח של משרד הבינוי והשיכון. אחד מהם הוא שינויים בהתאם לסדרי עדיפויות של המשרד, כמו תגבור תקציבי שיקום שכונות. אחד הוא הגדלת תקציב מודדי אתר ב-21 מיליון שקל בהרשאה להתחייב. כמו כן, יש צורך בהגדלת הכנסות  באתר מעלה אדומים בגין שיווקי קרקע בסך 30 מיליון שקל. 

יעקב ליצמן:

	 אני רוצה לשאול מתי הוא משחרר את הכסף של המקוואות. 

חיים אורון:

	 יש פה, שמונה מיליון שקל. 

גיא אבן:

	זה נמצא בדיונים ובבדיקה של החשבות. 

יעקב ליצמן:

	 את זה שמעתי באוגוסט, בפברואר ובספטמבר. כל שבועיים אני שומע את זה. אני מבקש שתגיד לוועדה תאריך, מתי אתה משחרר את הכסף, בלי דיונים. 

ניסן סלומינסקי:

	כל תקציב מוסדות הבנייה במשרד הבינוי והשיכון מוקפא. הם לא משחררים את זה תחת הכותרת "בדיקה". אם הם רוצים לבדוק, בסדר. אבל זאת בדיקה שנמשכת ונמשכת, ובינתיים הם לא משחררים כספים, למרות שיש אישורים להקים מקוואות. 

חיים אורון:

	 למה? יש פה שמונה מיליון שקל.

גיא אבן:

	מדובר בהתחייבויות עבר. 

ניסן סלומינסקי:

	 מדובר על התחייבויות גדולות מאוד בעבר. הכל תקוע שם, וכל הזמן הם עוברים בדיקה. יש מילת קסם "בדיקה". השאלה היא מתי.  

גיא אבן:

	 זה משתחרר לפי הבדיקה. 

ניסן סלומינסקי:

	 כמה זמן לוקח לבדוק?

גיא אבן:

	זאת בדיקה שהחשבות עושה. היא באמת ארוכה, כי יש שם היקפי תקציב גדולים מאוד והיקפי התחייבויות ענקיים. משתחרר כל הזמן כסף. אנחנו תקצבנו שם מעל ל-100 מיליון שקל, ואין כוונה לעכב את זה. 

ניסן סלומינסקי:

	 מה זאת אומרת אין כוונה? אבל בפועל אתם מעכבים את זה. 

גיא אבן:

	בפועל, הבדיקות מתארכות. כל פעם שמסתיימת בדיקה לגבי פרויקט מסוים ואם הוא מאושר, משתחרר כסף. 

ניסן סלומינסקי:

	יש תקציב, צריך לגמור את זה. צריך לקחת חודש לבדוק. 

יעקב ליצמן:

	למה כל פעם רק הסעיפים האלה משתחררים, אם הם משתחררים, רק בדצמבר?

חיים אורון:

	אני באופן מפתיע הולך להצביע בעד משתי סיבות. 

מ"מ היו"ר דניאל בנלולו:

	בגל דירות נ"ר. 

חיים אורון:

	 נכון.

יעקב ליצמן:

	 אני גם מצביע בעד. 


חיים אורון:

	כל פעם היה פה ריב על כל דירה. יש פה שני סעיפים שהם בהחלט חשובים: שיקום שכונות ודירות נ"ר. אני אומר לחברים פה שבכל זאת יש פה שמונה מיליון שקל למבני דת – אם זה על-פי קריטריונים, שיבנו.  

ניסן סלומינסקי:

	 הוא מחזיק 100 מיליון שקל שהעברנו לו. 

חיים אורון:

	 אתה רוצה לעצור את זה?

ניסן סלומינסקי:

	 לא, אני רוצה שהוא ייתן תאריכים. 

מ"מ היו"ר דניאל בנלולו:

	אנחנו נאשר את הפנייה הזאת, אבל אני מבקש ממשרד הבינוי והשיכון לקבל תאריכים מתי משחררים את הכסף. 

יעקב ליצמן:

	 אני מבקש את התשובה עד יום שני. 

מ"מ היו"ר דניאל בנלולו:

	אבקש להעביר את התשובה בהקדם למנהל הוועדה. 

יעקב ליצמן:

	 אני לא יודע מה זה בהקדם. 

מ"מ היו"ר דניאל בנלולו:

	מי בעד פנייה מספר 793? מי נגד? מי נמנע?

הצבעה

בעד – רוב
נגד – מיעוט
פנייה מספר 793. 

מ"מ היו"ר דניאל בנלולו:

	הפנייה אושרה. 

פנייה מספר 794:

מ"מ היו"ר דניאל בנלולו:

	אנחנו עוברים לפנייה מספר 794. 
גיא אבן:

	מדובר בתגבור תקציב מענקים לפרפלגים ונכים רתוקים לכיסאות גלגלים ב-11 מיליון שקל, בהתאם לסיכום עם משרד הבינוי והשיכון. 

מ"מ היו"ר דניאל בנלולו:

	מי בעד?

בנימין אלון:

	 אני בעד, אבל אפשר לשמוע קצת מה זה?

מ"מ היו"ר דניאל בנלולו:

	אני באמצע ההצבעה. אני חוזר על ההצבעה – מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 794 עברה.

בנימין אלון:

	תעשה לנו קצת נחת בבקשה...אני רוצה לשמוע קצת מה זה. 

גיא אבן:

	למעשה, מדובר בכסף שנחסך על ידי משרד הבינוי והשיכון באמצעות בדיקה לבקשות סיוע ולחיסכון כספי כתוצאה מזה, והסיכום עם משרד הבינוי והשיכון הוא שהכסף הזה מועבר להחזרת מענקים לפרפלגים ולנכים. 

ניסן סלומינסקי:

	 זאת החזרת מענקים?

קריאה:

התאמת דירות לנכים. 

ניסן סלומינסקי:

	 התאמת דירות זה יותר סביר, כי אחרת איך זה קשור למשרד הבינוי והשיכון?

גיא אבן:

	 זה לצורך התאמת דירות. 

חיים אורון:

	 אם כבר העלית את זה, אתם חסכתם בסעיף מענקים, סבסוד ריבית כי אין מימושים. 


יעקב ליצמן:

	 לא, הוא אמר את זה. 

סמדר אלחנני:

	מי שחבר יותר ותיק פה, זוכר שאחד הנושאים החביבים עליי זה העמלות שגובים הבנקים בטיפול במשכנתאות - סכום עתק. כפי שאני יודעת, נעשית עכשיו בדיקה כמה צריך לשלם עבור טיפול במשכנתאות. האם החיסכון פה נובע מהסעיף הזה, או שצפויים חסכונות רבים נוספים?

גיא אבן:

	 זה לא קשור לסעיף הזה.

סמדר אלחנני:

	זאת אומרת שצפויים חסכונות רבים נוספים. 

פנייה מספר 795 :

מ"מ היו"ר דניאל בנלולו:

	פנייה מספר 795. 

גיא אבן:

	אלה שינויים פנימיים בתקציב הרגיל של משרד הבינוי והשיכון. 

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 795 עברה. 

מ"מ היו"ר דניאל בנלולו:

	תודה, הפנייה אושרה. 

פנייה מספר 796:

מ"מ היו"ר דניאל בנלולו:

	פנייה מספר 796 – נציג המשרד לביטחון פנים, בבקשה. 

עמית שפייזמן:

	מדובר בשינויים פנימיים בתקציב המשרד לקראת סוף השנה ובהגדלת ההוצאה המותנית בהכנסה בסכום של 12 מיליון ₪. ההוצאה המותנית בהכנסה בין היתר היא העסקת שוטרים בשכר, קנטינות לאסירים. 

מ"מ היו"ר דניאל בנלולו:

	מי בעד פנייה 796? מי נגד? מי נמנע?

הצבעה

בעד – רוב
נגד – מיעוט
פנייה מספר 796 עברה. 

מ"מ היו"ר דניאל בנלולו:

	הפנייה אושרה. 

פנייה מספר 797:

עמית שפייזמן:

	שינויים פנימיים בתקציב הפיתוח של המשרד לביטחון פנים. 

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 797 עברה. 

מ"מ היו"ר דניאל בנלולו:

	פנייה מספר 797 אושרה. 

פנייה מספר 798:

מ"מ היו"ר דניאל בנלולו:

	פנייה מספר 798. 

אריאל לוין:

	שינויים פנימיים בתקציב משרד ראש הממשלה, לשם ביצוע התאמות בתקציב הקניות של המשרד לפי הביצוע בסוף שנה, שעיקרם תגבור תקציב המיכון של המשרד ב-3.3 מיליון שקל. 

בנימין אלון:

	זה לא היה אצלנו?

אריאל לוין:

	לא, זאת פעם ראשונה שזה עולה. תגבור תקציב האמרכלות של המשרד, תגבור תקציב האמרכלות של ראשות הממשלה ותגבור האמרכלות של הרבנות הראשית. 

מ"מ היו"ר דניאל בנלולו:

	מי בעד פנייה מספר 798? מי נגד? מי נמנע?

הצבעה

בעד – רוב
נגד – מיעוט
פנייה מספר 798 עברה. 

מ"מ היו"ר דניאל בנלולו:

	פנייה מספר 798 אושרה. 

פנייה מספר 799:

מ"מ היו"ר דניאל בנלולו:

	פנייה מספר 799, בבקשה. 

יפתח ברמן:

	שינויים בתקציב הדיור הממשלתי. הרכיב העיקרי שבהם הוא תקצוב כ-17.5 מיליון שקל בהרשאה להתחייב לצורך רישום התחייבויות לביצוע פרויקט מאמוניה. בלשכת מנהל האוכלוסין של משרד הפנים במזרח ירושלים קיימות בעיות צפיפות. 

בנימין אלון:

	בפרויקט מאמוניה היתה החלטת ממשלה גם להעביר את משרד הפנים של הלשכה במזרח ירושלים וגם עוד כמה משרדים. איפה זה עומד? אני לא מבין למה אתם רוצים את זה ולמה ההחלטה לא מתבצעת? השלד הוא שלד בדיוק כמו שהיה ב-20 שנה האחרונות, אז למה הכסף?

יפתח ברמן:

	זה כן מתבצע. כל מה שנעשה מאז החלטת הממשלה בנושא זה הכנה של המכרז ויציאה למכרז. עכשיו הגיעו כבר תוצאות של המכרז ועומדים לקראת בחירה של זוכה במכרז, אז צריך את ההרשאה להתחייב עכשיו. 

בנימין אלון:

	 לאיזה משרדים זה מיועד?

יפתח ברמן:

	 על-פי החלטת ממשלה, זה מיועד למשרד הבריאות, משרד הרווחה ושירות התעסוקה. לגבי משרד הבריאות, זה כרגע בספק. אני לא יודע בדיוק למה, אבל הכניסה שלו למבנה הזה מוטלת בספק. 

ניסן סלומינסקי:

	משרד הפנים זה המשרד בירושלים, נכון?


יפתח ברמן:

	 כן. 

ניסן סלומינסקי:

	אם נותנים להם להצביע ברשות הפלסטינית, למה צריך פה את משרד הפנים?

חיים אורון:

	 זה לא בסדר, לכן צריך להחזיר את זה - - -

מ"מ היו"ר דניאל בנלולו:

	מי בעד פנייה מספר 799? מי נגד? מי נמנע?

הצבעה

בעד – רוב
נגד – מיעוט
פנייה מספר 799 עברה. 
 
מ"מ היו"ר דניאל בנלולו:

	פנייה מספר 799 אושרה. 

פנייה מספר 801, 805 806:

מ"מ היו"ר דניאל בנלולו:

	פנייה מספר 801, 805 806. 

ערן ניצן:		

	הפנייה עוסקת בהגדלת תקציב ההרשאה במרכז ההשקעות במשרד התעשייה, המסחר והתעסוקה. 25 מיליון שקל עבור מענקים, ו-139.5 מיליון שקל להטבות מס. 

רוחמה אברהם:

	אדוני היושב ראש, זאת כבר פעם שלישית שאני אומרת שבמהלך השנה נלקחו כספים מהקרן לעסקים קטנים. 

מ"מ היו"ר דניאל בנלולו:

	15 מיליון שקל, אם אני לא טועה. 

רוחמה אברהם:

	 כן. המנכ"ל הבטיח לי שעד סוף השנה הכספים האלה יוחזרו. מה קורה עם זה?

ערן ניצן:		

	בסך הכל הועברו מהממשלה 50 מיליון שקלים - - -

רוחמה אברהם:

	לא, תפריד את קרן תבור. אני מתקנת את עצמי, נלקחו לפני כשלושה חודשים מהרשות לעסקים קטנים 15 מיליון שקלים. עיכבתי את הפנייה הזאת. הובטח לי שלקראת סוף השנה הכסף הזה יוחזר לרשות. 

יעקב ליצמן:

	 מי הבטיח?

רוחמה אברהם:

	המנכ"ל.

בנימין אלון:

	139.5  מיליון שקל עוברים למסלול של הטבות מס. האם זה יוצא ממשרד התעשייה, המסחר והתעסוקה או נשאר?

ערן ניצן:		

	קודם כל, מדובר על הרשאה להתחייב, לא על מזומן. המקורות של ההרשאה הללו, חלקם מתוך תקציב התעשייה, המסחר והתעסוקה מסעיפים שההרשאה לא תנוצל ומסעיפים אחרים בתקציב. 

מ"מ היו"ר דניאל בנלולו:

	מה לגבי השאלה ששאלה חברת הכנסת אברהם?

ערן ניצן:

	נדמה לי שה-15 מיליון כן עוסקים בקרן. 

רוחמה אברהם:

	 לא נכון. 

ערן ניצן:

	תקציב הרשות לעסקים קטנים עומד על קצת יותר מ-20 מיליון שקל. 

מ"מ היו"ר דניאל בנלולו:

	אפשר להעביר אלינו תשובה יותר מסודרת מאוחר יותר?

ערן ניצן:

	 בוודאי. 

מ"מ היו"ר דניאל בנלולו:

	אם כך, אני מבקש שתעביר אלינו את התשובה לשאלה מתי ה-15 מיליון שקל האלה חוזרים בהקדם. 

רוחמה אברהם:

	 לא בהקדם, היום. 

ערן ניצן:		

	אני לא יודע על 15 מיליון שקל שנלקחו מהרשות לעסקים קטנים. 

מ"מ היו"ר דניאל בנלולו:

	אנחנו  יכולים אפילו למצוא לך את הפנייה. 

רוחמה אברהם:

	האם יש עוד העברות של משרד התעשייה, המסחר והתעסוקה? 

טמיר כהן:

	 כן, יש עוד אחת. 

רוחמה אברהם:

	אולי בין לבין כדאי שהם יבררו, על מנת שלא נעצור את כל הפניות. 

בנימין אלון:

	 אפשר לעצור את זה בכל מקרה. 

ניסן סלומינסקי:

	 אפשר לעצור. 

חיים אורון:

	 יש פה הורדה של כמעט 100 מיליון שקל במענקים למים ולביוב. אנחנו כבר הורדנו את זה, זאת אומרת שהעסק הזה כולו תקוע. 

ערן ניצן:		

	מדובר על תקציב של הרשאה להתחייב. 

חיים אורון:

	בפרויקט שלא קיים אין הרשאה להתחייב. 

ערן ניצן:

	העובדה היא שבתקציב ההרשאה שם, האנשים שאחראים על הסעיף הזה לא צופים שההרשאה הזאת תחויב השנה. 


חיים אורון:

	זה נורא נחמד. זה רק אומר שהביוב אחת מן השתיים: או שהוא נשפך לנחלים או שהוא נכנס לאקוויפר, כי אין לו מקום אחר לזרום אליו. האנשים ממשיכים לעשות כל מה שהם עושים כשיוצרים ביוב. המשמעות של העניין היא שתוכנית שכבר קיימת שנים תהיה בחצי ביצוע, כי הורדתם את זה מ-249 ל-150 מיליון שקל. אתם מורידים 100 מיליון שקל, זאת אומרת שהעסק תקוע. 

	אמר פעם מבקר המדינה שאי ביצוע התקציב הוא כישלון כמו חריגה בתקציב. אם פה היתה חריגה ב-100 מיליון, היו הולכים לבית משפט. יש פה אי ביצוע מתמשך של פרויקטים שעוסקים בביוב ובמים. זה אפילו לא קצבאות ילדים. 

בנימין אלון:

	הם השיגו לזה תרומות פרטיות...

חיים אורון:

	אם זה לא מתבצע, סימן שזה תקוע. אני יודע איפה זה תקוע, כי במחירים הקיימים רוב הרשויות לא הולכות לזה. דוד עמר כבר הלך. זאת גם ההזדמנות לראות שהמשרדים לא ממלאים את תפקידם. אתם חוגגים, כי יש לכם 100 מיליון שקל שאפשר להעביר עכשיו למקום אחר. יפה מאוד, אבל בעצם נושא מרכזי מאין כמוהו לא מתבצע. מדברים ומדברים, והשנה יש גשמים אז לא דנים בזה. 

בנימין אלון:

	כי זה מחייב מטשינג של רשויות שלא יכולות לעמוד בזה. 

יצחק הרצוג:

	לא בכל מקום זה לא הלך. 

חיים אורון:

	אם מתוך תקציב שמישהו תכנן בהתחלה של כ-250 מיליון שקל, 100 מיליון שקל מעבירים למקום אחר, העסק לא עובד. גם רשויות שאין להן כסף, הביוב שלהן נשפך. אני אקח אותך לסיור, ותראה איפה הוא. 

מ"מ היו"ר דניאל בנלולו:

	מה אתה מציע?

חיים אורון:

	אני מציע קודם כל שיבוא לפה מי שאחראי על זה ויסביר למה זה לא מתבצע. אם יתברר שהרשויות לא יכולות להתמודד עם שיעור המענקים וגובה הריבית – ולפי דעתי זה תקוע שם – צריך לפתור את הבעיה. 

ניסן סלומינסקי:

	 אני רואה שיש הלוואות למפעלים במצוקה. יכול להיות שהגענו למצב שאין מפעלים במצוקה...


מ"מ היו"ר דניאל בנלולו:

	זה לא נכון.

ניסן סלומינסקי:

	איך מורידים 33 מיליון שקל מקרן הלוואות למפעלים במצוקה? גם מורידים מפיתוח אזורי תעשייה באזורי פיתוח 33 מיליון שקל. או שהשקיעו מראש הרבה יותר כסף כדי שמשם אפשר יהיה להוציא, או שהעסק לא מתפתח לפי התוכנית, אז מישהו צריך להסביר. 

ערן ניצן:		

	בנוגע למפעלים במצוקה, יש שם כרגע 103 מיליון שקלים בהרשאה להתחייב. עד היום אושרו שמונה מפעלים לקבלת סיוע, בהתאם לקריטריונים. 

ניסן סלומינסקי:

	 כמה בקשות יש?

ערן ניצן:		

	יש קצת יותר בקשות. 

ניסן סלומינסקי:

	 כמה יותר?

ערן ניצן:

	אני לא רוצה סתם לומר מספר. הדבר נעשה בזהירות גדולה. גם משרד התעשייה, המסחר והתעסוקה מכיר את הפנייה ומודע לעובדה שה-30 מיליון שקל הללו בהרשאה להתחייב לא ינוצלו השנה. כמובן שהנושא מתוקצב - - -

מ"מ היו"ר דניאל בנלולו:

	חבר הכנסת אורון העיר הערה, ובצדק. יכול להיות שצריך לקחת את זה בחשבון לשנה הבאה. כשעושים תוכניות, צריך לתת הסברים, אבל 100 מיליון שקל שמשום מה יזוזו ממקום  למקום בגלל שלא עשו את העבודה? אנחנו מבינים את כל הבעיות הקשות שיש היום ברשויות.  בואו נעביר את זה, כי יש פה באמת הרבה בעיות וצריכים את זה גם במו"פ וכו'. 

רוחמה אברהם:

	 אני מוכנה לקבל את התנאי שלך, אבל כל פעם שאנחנו דנים בפנייה מסוג כזה של משרד התעשייה המסחר והתעסוקה, אני אחזור ואבקש את התשובה, ואני עדיין לא זוכה למענה. 

בנימין אלון:

	אז תלכי עד הסוף. אנחנו מוכנים לא להעביר את זה. את מפחדת. 

רוחמה אברהם:

	 אני לא מפחדת. 


בנימין אלון:

	 זה יידחה ביומיים, זה הכל. יבואו לכבודך ויראו לך מה קרה עם העסקים הקטנים. אני מסכים אתך. 

רוחמה אברהם:

	אני מבקשת שנדחה את ההצעה הזאת עד ליום שני הקרוב. 

ערן ניצן:		

	המשמעות של תוספת ההרשאה צריכה להינתן בצורה דחופה למדי, כי יש הרשאה ואז המנהלה יכולה להתכנס - - -

רוחמה אברהם:

	יופי, אז תביא לי את התשובה היום. אם תוך כדי ההעברות התקציביות תהיה לי תשובה מספקת, אין שום בעיה. 

פנייה מספר 804:

מ"מ היו"ר דניאל בנלולו:

	אני עובר לפנייה מספר 804. 

יפתח ברמן:

	שינויים בתקציב מנהל מקרקעי ישראל, שהם התאמות תקציב סוף השנה. 

מ"מ היו"ר דניאל בנלולו:

	מי בעד פנייה מספר 804? מי נגד? מי נמנע?

הצבעה

בעד – רוב
נגד – מיעוט
פנייה מספר 804 עברה. 

מ"מ היו"ר דניאל בנלולו:

	פנייה מספר 804 אושרה. 

פנייה מספר 705:

מ"מ היו"ר דניאל בנלולו:

	אנחנו חוזרים לפנייה מספר 705 בעמוד 6 בחוברת בנושא חינוך. 

ערן פולק:

	זו פנייה שנועדה לעריכת שינויים פנימיים, בעיקר בנושא שעות לימוד כדי להתאים את התקציב לשנת הלימודים תשס"ה. 


מ"מ היו"ר דניאל בנלולו:

	מי בעד פנייה מספר 705? מי נגד? מי נמנע?

הצבעה

בעד – רוב
נגד – מיעוט
פנייה מספר 705 עברה. 

פנייה מספר 801 805 806:

מ"מ היו"ר דניאל בנלולו:

	אני חוזר לפנייה מספר 801 805 806. 

דניאל הרטום:
 
אני רוצה לומר שבדקנו, ונמצא שמהרשות לעסקים קטנים לא נלקחה אגורה. חברת הכנסת רוחמה אברהם, כל הסכומים קיימים. 	

רוחמה אברהם:

	 אני שוב חוזרת שהיתה העברה תקציבית של 15 מיליון שקלים. 

ערן ניצן:		

	בתוך התוכנית של סיוע לעסקים קטנים יש מרכיבים רבים: יש תמיכה ברשות ויש גם קרן הלוואות. ה-15 מיליון שקלים בזמנו נלקחו והוחזרו מזמן - - -

רוחמה אברהם:

	 אבל אני חוזרת ואומרת שזה לא הקרן. 

ערן ניצן:		

	אנחנו מדגישים שלא נלקחו 15 מיליון שקלים מתקציב הרשות לעסקים קטנים. 

רוחמה אברהם:

	 אני מסתפקת בתשובה הזאת לעת עתה. עד סוף היום אני מבקשת לדעת מה היתה הפנייה התקציבית ל-15 מיליון שקל האלה. 

דניאל הרטום:

	לאחר שקיבלנו את כל ההסברים, מי בעד? מי נגד? מי נמנע? 

הצבעה

בעד – רוב
נגד – מיעוט
פנייה מספר 801 805 806 עברה. 


מ"מ היו"ר דניאל בנלולו:

	הפנייה אושרה. 

ניסן סלומינסקי:

	מבחינה חוקית, זה לא אושר. 

טמיר כהן:

	לפרוטוקול אני אומר שזה בסדר. 

בקשה מספר 057 – 70:

יעקב ליצמן:

	אדוני היושב ראש, יש לי הצעה לסדר. הבקשה מספר 70 – 057. בלי להיכנס לתוכן, התאריך של ההודעה הזאת הוא 20 באוקטובר 2004. כתוב שם שהאישור ייכתב לתוקפו - - -

חיים אורון:

	 אני עצרתי את זה. 

יעקב ליצמן:

	 אנחנו לא קיבלנו את זה. 

חיים אורון:

	 קיבלנו. 

טמיר כהן:

	חבר הכנסת אבשלום וילן ביקש לעכב את הפנייה ולקבל פירוט. 

יעקב ליצמן:

	 חבר הכנסת חיים אורון. 

טמיר כהן:

	 גם חבר הכנסת אבשלום וילן. 

גיא אבן:

	מדובר בהעברת עודפי מזומן מחויבים משנת 2003 לשנת 2004 בסך 383 מיליון שקל. זאת יתרת העודפים. אלה עודפי מזומן מחויבים משנת 2003. 

יעקב ליצמן:

	 עבור מה אתה מעביר את זה?


גיא אבן:

	45 מיליון קל זאת הבנייה הכפרית. 

חיים אורון:

	 למי זה?

גיא אבן:

	זה כסף שחויב בשנת 2003, אני לא יודע בדיוק מה הפעולות שנעשו. 

חיים אורון:

	מה זאת אומרת שאתה לא יודע? מכיוון שאני חושב שאני יודע, אני רוצה לדעת. 

יעקב ליצמן:

	 תגיד לו שטחים, העיר העתיקה. 

קריאה:

	אלה התחייבויות שנעשו עד כולל שנת 2003 לספקים, לקבלנים, לרשויות מקומיות שלא הפסיקו לשלם. 

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
בקשה מספר 057 – 70 עברה. 

מ"מ היו"ר דניאל בנלולו:

	בקשה מספר 057 – 70 עברה. 

פנייה מספר 771:

מ"מ היו"ר דניאל בנלולו:

	אנחנו עוברים לפנייה מספר 771. 

ערן פולק:

	זה שינוי פנימי בסעיף תקציב המשרד לאיכות הסביבה, שעיקרו התאמות פנימיות בתוך סעיפי התפעול של המשרד, אבל הקטע היותר מהותי פה זה הקצאת שלושה מיליון שקל לשיקום מצדה. 

יצחק הרצוג:

	 אני רוצה להעיר על זה, כי אני ראש ועדת משנה בתחום הזה. הסכום הזה הוא קטן. 
ערן פולק:

	 לא, זה חלק מתוכנית - - -

מ"מ היו"ר דניאל בנלולו:

	מי בעד פנייה מספר 771? מי נגד? מי נמנע?

הצבעה

בעד – רוב
נגד – מיעוט
פנייה מספר 771 עברה. 

מ"מ היו"ר דניאל בנלולו:

	פנייה מספר 771 אושרה. 

פנייה מספר 792:

מ"מ היו"ר דניאל בנלולו:

	אנחנו עוברים לפנייה מספר 792. 

בתיה פודרביטל:

	 מדובר בהגדלת ההוצאה המותנית של המדען הראשי - - -

יעקב ליצמן:

	 מי זה המדען היום?

בתיה פודרביטל:

	 דוקטור אלי אופר. כמו כן מדובר בשינויים פנימיים על-פי סדרי העדיפויות של המדען הראשי, וכן בהגדלת השתתפות של ות"ת בתוכנית המו"פ האירופית. 

רוחמה אברהם:

	אני שוב רוצה להבין למה לוקחים מעידוד עסקים קטנים. אני מבקשת לא להצביע על ההעברה הזאת. אני לא מוכנה שייקחו שקל אחד מכל מה שקשור לעסקים קטנים. 

בתיה פודרביטל:

	3812 – עידוד עסקים קטנים. 

ניסן סלומינסקי:

	 זאת הרשאה להתחייב. 

בתיה פודרביטל:

	 זה רק בהרשאה להתחייב, זה לא מזומן.  

רוחמה אברהם:

	יש תקציב שמתקצבים את הרשות לעסקים קטנים. כל פעם שהרשות לעסקים קטנים זועקת לסיוע, כל פעם מחדש לקראת סוף שנה לוקחים ממנה מיליון שקלים מפה ועוד 10 מיליון שקלים משם. אני חושבת שצריך רק להגדיל את התקציב של הרשות לעסקים קטנים, שהיא אחד ממנועי הצמיחה העיקריים במשק. לא יכול להיות שזאת רק הרשאה להתחייב, גם לה יש השלכות. 

בתיה פודרביטל:

	ברור שיש לה השלכות, אבל אנחנו בסוף שנה, ואם זאת הרשאה שלא תנוצל וההרשאה מתוקצבת בשנה שעברה וההרשאה לא עוברת משנה לשנה, עדיף שהמשרד ינצל את זה. 

יעקב ליצמן:

	נניח שאת לא מנצלת את הכסף הזה - - - 

אריאל לוין:

	אבל זה לא כסף מזומן, זאת הרשאה להתחייב. אתה צודק לגבי כסף מזומן. 

יעקב ליצמן:

	 אני אתן לכם כמה פטנטים איך להעביר את זה לשנה הבאה, אז אל תספרו לי סיפורים. 

רוחמה אברהם:

	שיכניסו הרשאה להתחייב לאותם פרויקטים. 

בנימין אלון:

	מי עומד בראש העניין הזה של עידוד עסקים קטנים? 

בתיה פודרביטל:

	 יוחנן לוי. 

בנימין אלון:

	שיבוא הנה, ואז נשמע את הכל. 

בתיה פודרביטל:

	יש מצוקת מזומנים במדען הראשי. 

רוחמה אברהם:

	 שיוחנן לוי יבוא לפה וייתן הסבר. 

מ"מ היו"ר דניאל בנלולו:

	אני דוחה את ההצבעה על פנייה מספר 792, ומבקש שיוחנן לוי יבוא לפה וייתן הסברים. 


בתיה פודרביטל:

	זה מעצבן. 

רוחמה אברהם:

מה זה מעצבן?

בתיה פודרביטל:

בהחלט, אני מתנצלת. 

פנייה מספר 745 810:

בתיה פודרביטל:

העברת 55 מיליון שקל להרשאה להתחייב בתמיכה במו"פ. שינויים פנימיים לצורך תמיכה במו"פ ובייצוא, והגדלת הוצאה המותנית בהכנסה מקרן השיווק.  

בנימין אלון:

שאל קודם חבר הכנסת סלומינסקי על 33 מיליון שקל שלקחו מקרן הלוואות למפעלים במצוקה. פה לוקחים עוד 55 מיליון שקל. אני לא מבין כמה בסך הכל השארתם שם. היתה שם קרן של 200 מיליון שקל, נכון?

בתיה פודרביטל:

כן. 

בנימין אלון:

כמה פניות היו? כמה אושרו? עכשיו נוספו עוד. 

בתיה פודרביטל:

אני  מוכנה להסביר. נשאר חודש עד סוף שנת 2004. אנחנו יודעים מה מספר הבקשות לקרן למפעלים במצוקה, זאת אומרת מה שנצטרך להתחייב עליו, בהנחה המקסימלית שאנחנו נאשר נניח לכל המפעלים. לפי זה נשאר תקציב הרשאה להתחייב למפעלים במצוקה, ולא יהיה לזה שימוש בשנת 2004. זה מתוקצב בשנת 2005.  

ניסן סלומינסקי:

זאת לא השאלה. מגישים בקשות בתחילת שנה ועוד לפני כן, ואתם יודעים לשחרר. אפשר למתוח הכל עד סוף השנה ואז להגיד שאין זמן. אם אתם לא סומכים עליהם, חבל להשקיע שם כסף. הרי גם השנה יהיו בתקציב - - -

בנימין אלון:

היתה בזמנו קרן של כ-150 מיליון שקל, שנועדה לעסקים קטנים, ואי אפשר היה להשתמש בה, כי הדרישות היו קשות וכו', עד ששינו את הכללים שם ובנו את זה אחרת. הייתי רוצה לדעת, אם יש פה 200 מיליון שקל למפעלים במצוקה וכבר הורדתם פה 80 מיליון שקלים, ואולי יש עוד בקשות, למה זה לא עובד? למה אנשים לא יכולים ליהנות מה-200 מיליון שקל האלה? האם ה-200 מיליון שקל האלה נשמרים לפעם הבאה? האם אתם מסיקים מסקנות?


בתיה פודרביטל:

לפני פחות מחודש עברה הצעת החלטה בממשלה לשינוי הקריטריונים בקרן. באמת הקרן היתה בעייתית. 

בנימין אלון:

אנחנו מדברים על אותה קרן?

בתיה פודרביטל:

כן, היא עוברת ממודל אחד למודל קצת אחר. 

בנימין אלון:

	היתה החלטת ממשלה ותהיה קרן כזאת?

בתיה פודרביטל:

	היתה החלטת ממשלה שאושרה. יוקצב כסף בשנת 2005 לקרן החדשה עם הקריטריונים החדשים, שאני מקווה מאוד מאוד שהיא תצליח יפה. 

ניסן סלומינסקי:

	 השאלה אם הכסף בא כתוספת על התקציב. 

בתיה פודרביטל:

	זה בערך אותו סכום כמו השנה, בערך 200 מיליון שקל בהרשאה להתחייב. 

ניסן סלומינסקי:

	זאת אומרת שאת הכסף של שנת 2004 הפסידו, כי אם בשנת 2005 הייתם מתקצבים את הסכום של 200 מיליון שקל ועכשיו יש לכם עוד 200 מיליון שקל או 100 מיליון שקל משנת 2004, אתם לא שמים שם 300 מיליון. 

בתיה פודרביטל:

	זה לא שהפסידו, אלא כל בקשה נידונה לגופה. אנחנו עובדים מאוד מהר, כי זאת קרן. מפעלים במצוקה חייבים את התזרים הזה תוך חודש, חודשיים. הגענו לסוף שנה. 

ניסן סלומינסקי:

	 אין יותר בקשות?

בנימין אלון:

	 יש בעיות בקריטריונים. 

ניסן סלומינסקי:

	הבקשות הקודמות יחזרו אבל הכסף לא יהיה. 


בתיה פודרביטל:

	 השארנו כסף. 

מ"מ היו"ר דניאל בנלולו:

	חבר הכנסת אלון, ההסברים מספקים אותך?

בנימין אלון:

זה מספק אותי, אבל אני חושב שאם היתה החלטת ממשלה כזאת, היה ראוי להסביר כשאתם מדווחים למה יש עודף כזה. 

יעקב ליצמן:

	גם לפני כשנה החזרתם כמעט את אותו סכום, זאת אומרת שיש תהליך כזה שבמשך כמה שנים מקציבים אותו סכום ומחזירים כמעט אותו כסף. זה אחד הסעיפים במשרד האוצר או במשרדי ממשלה שיודעים בתחילת השנה כבר שהוא לא ינוצל, ואתם מנצלים את זה כמחבוא לכל מיני סעיפים אחרים, האם זה נכון?

בתיה פודרביטל:

	זה לא נכון. קודם כל, יש שינוי בהרשאה להתחייב עכשיו. יש שינוי בכל הקריטריונים של הקרן. 

יעקב ליצמן:

	בינואר ידעתם שלא תוציאו על הסעיף הזה לפחות 100 מיליון שקל. 

בתיה פודרביטל:

	זאת קרן חד-פעמית בהחלטת ממשלה לשים בה סכום מסוים, ולכן אנחנו מחויבים לתקצב אותה לפי השימושים בה, כל שנה לפי השארית שיש בה. הכסף שאנחנו מוציאים עכשיו לא נחשב, אבל זאת קרן שמתגלגלת משנה לשנה. 

מ"מ היו"ר דניאל בנלולו:

	מי בעד? מי נגד? מי נמנע?

הצבעה

בעד – רוב
נגד – מיעוט
פנייה מספר 745 810 עברה. 

בנימין אלון:

	הייתי שמח לקבל עדכון על השינוי בקריטריונים של החלטת הממשלה. 

מ"מ היו"ר דניאל בנלולו:

	תודה רבה, הפנייה אושרה. 

פנייה מספר 807-809:

טמיר כהן:

	 פנייה מספר 807-809. אין רפרנט. 

בקשה מספר 066 – 04:

טמיר כהן:

	בקשה 066 – 04. 

אריאל לוין:

	בלשכה המרכזית לסטטיסטיקה מתוכנן מפקד אוכלוסין שתוכנן לשנת 2006 ונדחה לשנת 2008. הלשכה המרכזית לסטטיסטיקה יצאה בניסוי קטן שהתחיל בנובמבר השנה ויימשך עד פברואר שנה הבאה. בשנת 2006 מתוכננת חזרה גנרלית. אנחנו מעבירים להם את העודפים משנת 2003.  

יעקב ליצמן:

	החוק אומר שמי שלא עונה, ייעצר. 

בנימין אלון:

	 שינו את זה עכשיו. 

יצחק הרצוג:

	יש הצעה. 

יעקב ליצמן:

	אני רוצה להצביע נגד. 

מ"מ היו"ר דניאל בנלולו:

	מי בעד בקשה מספר 066 – 04? מי נגד? מי נמנע?

הצבעה

בעד – רוב
נגד – מיעוט
בקשה מספר 066 – 04 עברה. 

מ"מ היו"ר דניאל בנלולו:

	בקשה מספר 066 – 04 אושרה. 


2. הצעת חוק לתיקון פקודת מס הכנסה (תיקון מס' 141), התשס"ד-2004


אהוד רצאבי:

	 אני נגד הפיצול. לא התקיים דיון כמו שצריך, אין לי מושג מה קורה. ברגע שמוציאים דבר אחד, אין דבר שני. צריך לדון בכל כמו שצריך. 

מ"מ היו"ר דניאל בנלולו:

	אני רוצה לנעול את הישיבה. 

יעל יטב:

אני רוצה לבקש את הבקשה. 

מ"מ היו"ר דניאל בנלולו:

חבר ועדת הכספים שדי מתמצא בנושא הזה אמר את שלו. אני מבקש לכבד את זה. 

יעל יטב:

	אפשר רק להסביר מה אנחנו מבקשים?

מ"מ היו"ר דניאל בנלולו:

	בבקשה. 

יעל יטב:

	התקיים דיון לפני יומיים בתיקון 141 לפקודה. כפי שהוסבר באותו דיון, הצעת החוק עוסקת בשלושה נושאים עיקריים: אחד – נושא הקדמת שיעור המס על ניירות ערך זרים מ-35% ל-15% לשנת המס 2005; נושא שני הוא כל מיני תיקונים טכניים; נושא שלישי הוא נושא קצת שונה, והוא עוסק בניעות של נייר ערך מסוים מתחולת חוק התיאומים והעברתו לפקודת מס ערך מוסף, כך ששיעור המס שיחול עליו יהיה 25%. 

במהלך הדיון נשמעו פה הרבה מאוד הערות. מרביתן נגעו לנושא השלישי שהזכרתי. פה היו הערות של לשכת רואי חשבון והיו הערות של הרשות לניירות ערך ושל כל מיני גופים שהיו להם טענות לגבי הנושא השלישי. הנושא שלישי הוא באמת מאוד מורכב ומצריך עוד דיון. כבר קבענו ישיבות בנושא הזה עם הגורמים הנוגעים בדבר, אבל חשבנו על הרעיון שהעלה דווקא חבר הכנסת רצאבי במהלך הדיון. 

בדרך כלל אנחנו לא אוהבים לפצל, אבל נושא הקדמת שיעור המס על ניירות ערך זרים מצריך היערכות רבה מאוד של הבנקים, ולכן חשבנו שלא יהיה נכון לעכב את הדיון בנושא הזה עד שנסיים לשמוע ולקבל את כל ההערות שיש לגופים לנושא השלישי. מפאת הדחיפות של הנושא הזה ומפאת הצורך שיש לציבור להיערך לקראת זה, חשבנו שכדאי להפריד את שני הדברים. כמובן שאנחנו לא מתכוונים לקבור את זה, זה נושא שאנחנו רוצים לקדם אותו. 

	בין היתר הועלו כל מיני הרחבות. ביקשו שנרחיב את זה לאוכלוסיות נוספות. היו כל מיני שאלות לגבי תחולת סעיף 6, האם נרחיב את זה בעוד כל מיני דברים, ולכן זה מצריך מספר דיונים ומספר ישיבות. השאלה אם יש מקום לעכב גם את כל ההיערכות של הבנקים בנושא של ניירות ערך זרים. 

	אנחנו באמת חשבנו על ההצעה שלך, חבר הכנסת רצאבי, ואז אמרנו שאולי באמת נכון לפצל את זה, לדון בזה בנפרד על מנת שכל המשק יוכל כבר להיערך לזה. היה על זה כבר דיון בוועדת הכספים ביוני בהקשר של קביעת ניירות ערך זרים. גם אז היו נציגים מהבורסה ומכל מיני גורמים, וועדת הכספים החליטה לאשר לנו רק הוראת שעה עד סוף דצמבר. אנחנו בתחילת דצמבר, ולכן סברנו שמבחינת העניין ומבחינת הוודאות – מדובר בוודאות בשוק ההון שמאוד חשובה לציבור, גם לבנקים, גם לרוכשי ניירות ערך זרים, כבר כולם יודעים ומצפים לכך ששיעור המס יופחת באחד בינואר 2005 – נכון להקדים את הדיון הזה כמה שיותר. 

אהוד רצאבי:

	אין ספק שתיקון 141 הוא תיקון חשוב ביותר. הפחתת המיסוי ל-15% על ניירות ערך זרים זה אחד הדברים היותר חשובים שאנחנו נעשה לשוק ההון. בד בבד, אם יתר התיקונים לא ייעשו השנה, הם ייקברו לעוד שנה אחת. יש שם תיקונים שכבר משנת 2003 מדברים על התיקון שלהם ולא קרה להם דבר, כי זה לא דחוף: אחד – זה קרנות נאמנות פטורות, והשני – זה מניות של בעלי שליטה. כדרכם של דברים, במידה שנעביר קודם כל את הנושא של ה-15%, שזה הדבר שלוחץ את משרד האוצר ואת המשק, כל היתר ייכנס לבית קברות או שייכנס לפריזר. 

בנימין אלון:

	אז יש חודש דצמבר. 

היו"ר אהוד רצאבי:

	לכן אני אומר בואו לא נוריד את הלחץ מהאוצר. בואו נשאיר את המצב כמו שהוא, יש שבוע ימים, אפשר לשבת עם לשכת רואי חשבון, לשכת עורכי הדין, הבורסה. יישבו עם מי שצריך לשבת, יגיעו למסקנות ויעלו את זה פה, ואז בדיון של חצי שעה, שעה אפשר לגמור הכל. 

מ"מ היו"ר דניאל בנלולו:

	אני מקבל את דעתו של חבר הכנסת אהוד רצאבי. 

תודה רבה, אני נועל את הישיבה. 

הישיבה ננעלה בשעה 10:55
